
Mārstaļu iela 19, Rīga, LV-1050, tālr. 67099100, fakss 67099118, e-pasts pasts@mkd.gov.lv, www.mkd.gov.lv



/Pers. A/ pilnvarotajai pārstāvei
/pers. B/
 E-pasts: /elektroniskā pasta adrese/
Maksātnespējas procesa administratorei
/Administrators/
Paziņošanai e-adresē


Par /pers. A/pilnvarotās pārstāves /pers. B/ sūdzību
par maksātnespējas procesa administratores /Administrators/ rīcību 
/"Nosaukums A"/ maksātnespējas procesā

[bookmark: _Hlk19704423][bookmark: _Hlk535490248][bookmark: _Hlk83124885][bookmark: _Hlk104991128][bookmark: _Hlk124745969]Maksātnespējas kontroles dienestā 2026. gada 22. aprīlī saņemta /pers. A/ (turpmāk – Iesniedzējs) pilnvarotās pārstāves /pers. B/ 2026. gada 22. aprīļa sūdzība (turpmāk – Sūdzība) par maksātnespējas procesa administratores /Administrators/, /amata apliecības numurs/, (turpmāk – Administratore) rīcību /"Nosaukums A"/, /reģistrācijas numurs/, (turpmāk – Parādnieks) maksātnespējas procesā.
Izskatot Maksātnespējas kontroles dienesta rīcībā esošo informāciju par Parādnieka maksātnespējas procesa gaitu, konstatēts turpmāk minētais.
[1] Ar /tiesas nosaukums/ /datums/ spriedumu lietā /numurs/ pasludināts Parādnieka maksātnespējas process un par Parādnieka maksātnespējas procesa administratoru (turpmāk – administrators) iecelta Administratore.
Ieraksts par Parādnieka maksātnespējas procesa pasludināšanu maksātnespējas reģistrā izdarīts /datums/. 
[2] Sūdzībā norādīts turpmāk minētais.
[2.1] 2026. gada 27. martā Iesniedzējs ar vēstuli vērsās pie Administratores (turpmāk – Vēstule), lūdzot rakstveidā sniegt informāciju par to, vai Iesniedzējs ir iekļauts Parādnieka debitoru sarakstā, kā arī par to, vai prasījums pret Iesniedzēju ir ticis cedēts. 
Tāpat Vēstulē Iesniedzējs lūdza Administratori informāciju sniegt līdz 2026. gada 15. aprīlim, kā arī dzēst zemesgrāmatā esošo aizlieguma atzīmi un hipotēku. Sūdzības sagatavošanas brīdī Administratore nav sniegusi atbildi uz Vēstuli. 
[2.2] Informācijas sniegšanas un aktīvas Administratores rīcības nepieciešamība saistīta ar to, ka 2007. gada 15. martā Iesniedzēja un Parādnieka starpā tika  noslēgts  ieķīlājuma līgums /numurs/, kā arī aizdevuma līgums /numurs/ (turpmāk – Līgumi). Iesniedzējs Sūdzībai nav pievienojis minētos līgumus, jo tie neatrodas Iesniedzēja rīcībā. Tāpat Iesniedzējam nav pieejami maksājumu uzdevumi, kas apliecina aizdevuma atmaksu.
Pamatojoties uz Līgumiem, 2007. gada 22. martā zemesgrāmatā tika ierakstīta atzīme par aizlieguma noteikšanu bez Parādnieka rakstiskas piekrišanas atsavināt, dāvināt, sadalīt un apgrūtināt ar lietu tiesībām Parādniekam piederošo nekustamo īpašumu /adrese/, /kadastra numurs/ (turpmāk – Nekustamais īpašums), kā arī tika veikts ieraksts par pirmās hipotēkas nostiprināšanu. 
Iesniedzējs aizdevumu Parādniekam ir apmaksājis jau dažus gadus pēc aizdevuma izsniegšanas, bet aizlieguma atzīme un hipotēka zemesgrāmatā joprojām nav dzēsta. Pēc aizdevuma atmaksas Parādnieks ar Iesniedzēju nav sazinājies.
Iesniedzējs vērš uzmanību, ka likumdevējs ir noteicis, ka aizlieguma atzīmi zemesgrāmatā dzēš persona, kura to ir reģistrējusi. Līdz ar to Administratorei tika izteikts lūgums dzēst aizlieguma atzīmi un hipotēku.
Saskaņā ar Sūdzībā norādīto, Iesniedzējs lūdz Maksātnespējas kontroles dienestu:
1) uzlikt par pienākumu Administratorei sniegt atbildi;
2) dzēst zemesgrāmatā aizlieguma atzīmi un hipotēku uz Parādniekam piederošo Nekustamo īpašumu.
Sūdzībai pievienoti Iesniedzēja ieskatā to pamatojošie dokumenti.
[3] Maksātnespējas kontroles dienests ar 2026. gada 23. aprīļa vēstuli /numurs/ lūdza Administratori līdz 2026. gada 8. maijam iesniegt rakstveida paskaidrojumus par Sūdzībā minētajiem apstākļiem. 
[4] Maksātnespējas kontroles dienestā 2026. gada 7. maijā saņemti Administratores 2026. gada 7. maija paskaidrojumi /numurs/ (turpmāk – Paskaidrojumi) par Sūdzībā minētajiem apstākļiem, kuros norādīts turpmāk minētais.
[4.1] 2026. gada 27. martā Administratore saņēma Iesniedzēja vēstuli ar lūgumu dzēst hipotēku. Vēstulē ietvertā lūguma pamatojošie dokumenti Vēstulei netika pievienoti.
2026. gada 2. aprīlī Administratore nosūtīja informācijas pieprasījumu Parādnieka pārstāvim /numurs/, kurā lūdza nekavējoties bet ne vēlāk kā 5 dienu pēc pieprasījuma nosūtīšanas dienas, iesniegt administratoram informāciju un pamatojošos dokumentus par to, vai /pers. A/, ir izpildījis savas saistības pret Parādnieku un/vai norādīts kāds ir neizpildīto saistību atlikums. Iesniegt visus pamatojošos dokumentus. 
2026. gada 3. aprīlī Administratore saņēma atbildi no Parādnieka pārstāvja, kurā tika norādīts, ka Iesniedzējs ir izpildījis saistības, pielikumā pievienojot dokumentus par savstarpējajiem norēķiniem.
2026. gada 4. aprīlī Administratore nosūtīja pieprasījumu /tiesas nosaukums/, kurā lūdza /tiesas nosaukums/ izsniegt Administratorei visus /tiesas nosaukums/ rīcībā esošos dokumentus (2007. gada 15. marta Ieķīlājuma līgums /numurs/ utt.) 
2026. gada 15. aprīlī Administratore no /tiesas nosaukums/ saņēma dokumentus.  Saņemtos dokumentus Administratore izvērtēja kopsakarā ar Parādnieka pārstāvja iesniegtajiem savstarpējo norēķinu dokumentiem.
[4.2] Administratore vērš uzmanību, ka Vēstulei Iesniedzējs nebija pievienojis nevienu pamatojošo dokumentu, kas apliecinātu saistību izpildi – ne maksājumu uzdevumus, ne kvītis, ne citus norēķinu apliecinošus dokumentus. Līdz ar to Administratore nevarēja un Administratorei nebija tiesiska pamata paļauties vienīgi uz Vēstulē norādīto, jo hipotēkas dzēšana ir neatgriezeniska darbība, kas skar trešo personu, proti, kreditoru intereses maksātnespējas procesā.
Administratoram ir pienākums rīkoties rūpīgi un pārbaudīt katras darbības tiesisko pamatotību, jo hipotēkas dzēšana bez pietiekama dokumentārā pamatojuma varētu nodarīt zaudējumus kreditoriem. Administratore veica darbības, lai iegūtu informāciju un pamatojošos dokumentus. 
Ņemot vērā to, ka Iesniedzējs Vēstulei nepievienoja nevienu dokumentu, Administratore bija spiesta pati veikt informācijas iegūšanu – vēršoties gan pie Parādnieka pārstāvja, gan /tiesas nosaukums/. Administratore uzskatīja, ka Iesniedzējam atbilde ir jāsniedz tikai pēc tam, kad būs iegūti un izvērtēti visi nepieciešamie dokumenti, lai atbilde būtu pēc iespējas precīza un pilnīga un, lai izvairītos no situācijas, kurā sniegta nepilnīga vai maldinoša informācija.
Administratore vērš uzmanību, ka Līgumi starp Iesniedzēju un Parādnieku tika noslēgti 2007. gada 15. martā un, kā norādīts Sūdzībā, aizdevums ticis atmaksāts jau dažus gadus pēc tā izsniegšanas, taču hipotēkas dzēšanas jautājums netika risināts savlaicīgi. Administratore norāda, ka Parādnieka maksātnespējas process tika pasludināts /datums/, līdz ar to Iesniedzējam bija iespēja šo jautājumu risināt tiešā kārtā ar kreditoru vēl pirms maksātnespējas procesa pasludināšanas vai arī tā sākumposmā, taču Iesniedzējs pie Administratores vērsās vien 2026. gada 27. martā. Proti, gandrīz četrus gadus pēc Parādnieka maksātnespējas procesa pasludināšanas. Turklāt Vēstulei netika pievienoti pamatojošie dokumenti.
[4.3] Administratore norāda, ka 2026. gada 6. maijā Administrators iesniedza /tiesas nosaukums/ Nostiprinājuma lūgumu tiesību pārgrozīšanai vai dzēšanai. Savukārt, 2026. gada 7. maijā Administratore sniedza atbildi uz Vēstuli /numurs/ (turpmāk – Atbilde). 
Paskaidrojumiem pievienoti Administratores ieskatā tos pamatojošie dokumenti.
[5] Izvērtējot Sūdzību, Administratores sniegtos paskaidrojumus, kā arī maksātnespējas procesu reglamentējošās tiesību normas, secināms turpmāk minētais.
Maksātnespējas likuma 174.1 panta 1. un 2. punktā noteikts, ka Maksātnespējas kontroles dienests veic administratoru uzraudzību un izskata sūdzības par administratoru rīcību, izņemot tos likumā noteiktos gadījumus, kad sūdzības par administratoru lēmumiem izskatāmas tiesā, kurā ierosināta attiecīgā maksātnespējas procesa lieta.
Savukārt Maksātnespējas likuma 176. panta pirmajā daļā noteikts, ka kreditors, komercsabiedrība (tiesiskās aizsardzības procesā), fiziskā persona (šīs personas maksātnespējas procesā), parādnieka pārstāvis (juridiskās personas maksātnespējas procesā) vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par administratora vai tiesiskās aizsardzības procesa uzraugošās personas rīcību. 
[5.1] Sūdzībā izteiktas pretenzijas par Administratores rīcību:
1) nesniedzot atbildi uz Vēstuli;
2) neveicot darbības aizlieguma atzīmes un hipotēkas dzēšanai.
[5.2] Attiecībā par Sūdzībā izteikto pretenziju par Administratores rīcību, nesniedzot atbildi uz Vēstuli, secināms turpmāk minētais. 
Maksātnespējas procesā ir piemērojams atklātības princips. Proti, lai nodrošinātu uzticamību, informācijai par procesu ir jābūt pieejamai visām procesā iesaistītajām personām, tādējādi veicinot šo personu interešu ievērošanu un procesa mērķu sasniegšanu.[footnoteRef:1]  [1:  Maksātnespējas likuma 6. panta 7. punkts.] 

Administratoram ir pienākums sniegt informāciju par juridiskās personas maksātnespējas procesa un fiziskās personas maksātnespējas procesa norisi tiesai, kreditoriem, Maksātnespējas kontroles dienestam un citām normatīvajos aktos noteiktajām personām un institūcijām.[footnoteRef:2] No minētā izriet administratora pienākums sniegt informāciju jebkurai personai, kuras interešu ievērošanai šāda informācija ir nepieciešama.  [2:  Maksātnespējas likuma 26. panta trešās daļas 2. punkts.] 

Lietā nav strīda, ka 2026. gada 27. martā Iesniedzējs vērsās pie Administratores ar Vēstuli. Lai gan Sūdzības iesniegšanas brīdī Administratore nebija sniegusi Atbildi uz Vēstuli, tomēr šā lēmuma sagatavošanas brīdī Administratore Atbildi ir sniegusi. 
Vēršama uzmanība, lai gan Maksātnespējas likums nenoteic konkrētu termiņu, kādā administratoram ir jāsniedz atbildes uz personu vēstulēm, tomēr, nodrošinot atklātības principa ievērošanu, atbildes sniedzamas saprātīgā termiņā. 
Civilprocesa izpratnē saprātīgs termiņš ir tāds termiņš, "kura laikā var reāli izpildīt attiecīgu procesuālu darbību"[footnoteRef:3]. Interpretējot saprātīga termiņa jēdziena lietojumu maksātnespējas kontekstā, jānorāda, ka saprātīgs termiņš būtu laika posms, kas nepieciešams, lai, ņemot vērā visus konkrētās situācijas apstākļus, tiktu veiktas visas likumā paredzētās darbības, kas nepieciešamas konkrētajā maksātnespējas procesā iesaistīto personu interešu aizsardzībai. Tāpat saprātīgs termiņš nozīmē, ka administratora rīcībā nedrīkst būt nepamatota vilcināšanās attiecībā uz konkrētās darbības veikšanu. [3:  Rozenbergs J., Civilprocesa likuma komentāri. Trešais papildinātais izdevums. Autoru kolektīvs prof. K. Torgāna vispārīgā zinātniskā redakcijā, Rīga: TNA, 2006, 108. lpp.] 

No Elektroniskajā maksātnespējas uzskaites sistēmā pieejamās informācijas, kā arī Paskaidrojumos norādītā izriet, ka pēc Vēstules saņemšanas 2026. gada 27. martā, Administratore 2026. gada 2. aprīlī ar pieprasījumu par informācijas sniegšanu saistībā ar Vēstulē norādītajiem apstākļiem vērsās pie Parādnieka pārstāvja, kā arī 2026. gada 4. aprīlī vērsās /tiesas nosaukums/. Attiecīgi papildu informāciju no Parādnieka pārstāvja Administratore ieguva 2026. gada 3. aprīlī un no /tiesas nosaukums/ 2026. gada 15. aprīlī. Tāpat no Paskaidrojumos norādītā izriet, ka pēc informācijas saņemšanas saistībā ar Vēstulē norādītajiem apstākļiem Administratore veica iesniegto dokumentu izvērtējumu, kā rezultātā sniedza Atbildi un vērsās tiesā ar nostiprinājuma lūgumu tiesību pārgrozīšanai vai dzēšanai.
Sūdzības izskatīšanas gaitā konstatēts, ka Vēstulē Administratorei tika izteikts lūgums informāciju Iesniedzējam sniegt līdz 2026. gada 15. aprīlim, bet Atbildi Administratore ir sniegusi 2026. gada 7. maijā.
Maksātnespējas kontroles dienests vērš uzmanību, ka administratoram nav saistoši trešo personu noteiktie termiņi, turklāt pie apstākļiem, ja persona nav norādījusi objektīvus apstākļus šāda termiņa nepieciešamībai. Vienlaikus, ja administratoram ir nepieciešams ilgāks laiks, lai sniegtu atbildi pēc būtības, ir nosūtāma starpatbilde. Pretējā gadījumā informācijas pieprasītājam nav ziņu par administratora turpmāk plānotām darbībām saistībā ar saņemto pieprasījumu vai iesniegumu. 
No Maksātnespējas kontroles dienesta rīcībā esošās informācijas neizriet, ka Administratore ir sniegusi starpatbildi. Tomēr ņemot vērā to, ka Maksātnespējas likums nenosaka konkrētu termiņu, kādā sniedzamas atbildes uz personu vēstulēm un Atbildes sniegšanai Administratorei bija nepieciešama papildu informācija, kas tika pieprasīta no Parādnieka pārstāvja un /tiesas nosaukums/, kā arī to, ka Administratore ir sniegusi Atbildi uz Vēstuli, Maksātnespējas kontroles dienestam nav pamata atzīt Administratores rīcībā normatīvo aktu pārkāpumu. Līdz ar to Sūdzība šajā daļā ir noraidāma. 
Vienlaikus vēršama uzmanība, ka, lai gan Atbildē Administratore pēc būtības nav sniegusi atbildes uz Vēstulē ietvertajiem jautājumiem par to, vai Iesniedzējs ir iekļauts Parādnieka debitoru sarakstā, kā arī par to, vai prasījums pret Iesniedzēju ir ticis cedēts, minētajam konkrētajā situācijā nav izšķirošas nozīmes, jo Atbildē Administratore ir darījusi Iesniedzējam zināmu, ka ir veikusi darbības Iesniedzēja interešu ievērošanai. Proti, ir vērsusies /tiesas nosaukums/ ar nostiprinājuma lūgumu tiesību pārgrozīšanai vai dzēšanai.
[5.3] Attiecībā par Sūdzībā izteikto pretenziju par Administratores rīcību, neveicot darbības aizlieguma atzīmes un hipotēkas dzēšanai, secināms turpmāk minētais. 
Administrators ir parādnieka maksātnespējas procesa vadītājs un virzītājs, kura ekskluzīvā kompetencē ietilpst pēc būtības izvērtēt visus maksātnespējas procesa ietvaros konstatētos faktus un iegūto informāciju to kopsakarībā. Pēc attiecīgās informācijas izvērtēšanas administrators var pieņemt pamatotus lēmumus par turpmāko parādnieka maksātnespējas procesa norisi. Tostarp, tikai pēc visaptverošas informācijas un dokumentu izvērtēšanas administrators var pieņemt pamatotus lēmumus par to, vai administratoram pastāv tiesisks pamats apmierināt maksātnespējas procesā iesaistīto personu lūgumus par konkrētu darbību veikšanu.
Lietā nav strīda, ka Iesniedzējs ir lūdzis Administratorei veikt darbības aizlieguma atzīmes un hipotēkas dzēšanai. 
Kā norādīts šā lēmuma 5.3. punktā, Administratore Iesniedzēja izteiktā lūguma pamatotības izvērtēšanai ir pieprasījusi papildu informāciju. Savukārt, pēc papildu informācijas iegūšanas un tās izvērtēšanas ir veikusi darbības minētā lūguma apmierināšanai. Ņemot vērā minēto, Maksātnespējas kontroles dienests secina, ka Administratores rīcība ir atbilstoša normatīvo aktu prasībām. Līdz ar to Sūdzība šajā daļā ir noraidāma. 
[6] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 2. punktu, 175. panta pirmās daļas 2. punktu, 176. panta pirmo un otro daļu,

nolēmu:

/Pers. A/ pilnvarotās pārstāves /pers. B/ 2026. gada 22. aprīļa sūdzību par maksātnespējas procesa administratores /Administrators/, /amata apliecības numurs/, rīcību /"Nosaukums A"/, /reģistrācijas numurs/, maksātnespējas procesā noraidīt.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

